b'\n_START_ARTICLE_\nHonkolan kartano\n_START_PARAGRAPH_\nHonkolan kartano on 1600-luvun alussa perustettu kartano Etel\xc3\xa4-Pirkanmaalla Urjalan Honkolan kyl\xc3\xa4ss\xc3\xa4 Kortej\xc3\xa4rven pohjoisrannalla. Kartano on kuulunut Furuhjelm-suvulle 1730-luvulta l\xc3\xa4htien. Nykyinen omistaja on Nordic capitalin osakas p\xc3\xa4\xc3\xa4omasijoittaja Robert Furuhjelm. Kartano vaihtoi omistajaa 8 miljoonan euron kauppahinnalla vuoden vaihteessa 2015\xe2\x80\x932016._NEWLINE_Honkolasta muodostettiin s\xc3\xa4teri 1610-luvulla. Vanhin tunnettu omistaja on nimismies Tuomas Maununpoika. N\xc3\xb6tebomin suvulta kartano siirtyi everstiluutnantti Arvid Brunowille ja h\xc3\xa4nen perillisilleen. Vuonna 1730 kartanon osti rykmentinkomissaari Enoch Naucl\xc3\xa9r (k. 1782), joka aateloitiin 1762 nimell\xc3\xa4 Furuhjelm. Nimi on johdettu kyl\xc3\xa4n nimest\xc3\xa4 Honkola: honka ruots. fura._NEWLINE_Naucl\xc3\xa9r rakensi kartanoon uuden p\xc3\xa4\xc3\xa4rakennuksen ja laajensi kartanoa ostamalla Kehron Laurilan rusthollin 1735, kaksi r\xc3\xa4lssitilaa V\xc3\xa4kk\xc3\xa4r\xc3\xa4n kyl\xc3\xa4st\xc3\xa4 sek\xc3\xa4 Kinolan tilan._NEWLINE_Kartano koostuu Honkolan p\xc3\xa4\xc3\xa4tilasta sek\xc3\xa4 sivutiloista Laurila, Villamo ja Velkala, joita viljell\xc3\xa4\xc3\xa4n keskitetysti p\xc3\xa4\xc3\xa4tilalta k\xc3\xa4sin._NEWLINE_Kartanon pinta-ala on noin 3130 hehtaaria, josta peltoa on 387,68 ha. Se oli yksi Suomen suurimpia lypsykarjatiloja. Vuonna 1976 rakennetussa pihattonavetassa on tilat 260 naudalle, joka koostuu nykyisin lihakarjasta. Lypsykarjan kartano myi vuonna 2017 Salinin tilalle Virroille. Navetan ty\xc3\xb6ntekij\xc3\xa4t siirtyiv\xc3\xa4t my\xc3\xb6s uudelle tilalle.Sikojen kasvatuksesta on luovuttu kokonaan. _NEWLINE_Kartano sai julkista maataloustukea 454 798,56 \xe2\x82\xac vuonna 2015._NEWLINE_Honkolan p\xc3\xa4\xc3\xa4tilan 2400 ha:n ja osittain Laurilan sivutilan 700 ha:n metsien hoidosta vastaa nykyisin Skogss\xc3\xa4llskapet Finland Oy Ab.\n_START_SECTION_\nKartanon muodostaminen\n_START_PARAGRAPH_\nKartano muodostettiin 1610-luvulla alun perin nelj\xc3\xa4st\xc3\xa4 talosta. Nelj\xc3\xa4n talon kokonaisuuteen lis\xc3\xa4ttiin kyl\xc3\xa4n yksi tila, jotka lahjoitettiin vuonna 1630 G\xc3\xb6ran N\xc3\xb6tebomille. N\xc3\xb6tebom sai s\xc3\xa4terivapauden vuonna 1641, joka kuitenkin peruutettiin vuonna 1683._NEWLINE_Peruutuksen j\xc3\xa4lkeen kartano annettiin elinaikal\xc3\xa4\xc3\xa4nitykseksi Arvid Brunowille ja s\xc3\xa4ter\xc3\xb6itiin uudelleen h\xc3\xa4nen kuolemansa j\xc3\xa4lkeen s\xc3\xa4teriratsutilaksi, joka siirtyi kaupalla  yksityiseksi perinn\xc3\xb6ksi vuonna 1759._NEWLINE_1810-luvulla s\xc3\xa4teriratsutilaan yhdistettiin Velkalan kyl\xc3\xa4st\xc3\xa4 Knuutila niminen s\xc3\xa4teriratsutila, joka k\xc3\xa4sitti kaksi tilaa sek\xc3\xa4 Aateli niminen tila. Kehron kyl\xc3\xa4st\xc3\xa4 Puolestaan yhdistettiin Laurilan ja Timarin ratsutilat, jotka olivat olleet kartanon lampuotitiloja vuodesta 1737. 1860-luvulla liitettiin puolet Laurilan ja Timarin augmenteista (Pakkanen ja N\xc3\xa4\xc3\xa4pp\xc3\xa4, jotka olivat olleet Lampuotitiloja vuodesta 1737, j\xc3\xa4lkimm\xc3\xa4inen vuodesta 1806) sek\xc3\xa4 Kehron kyl\xc3\xa4n Joutun torppa, joka oli ollut lampuotitila vuodesta 1802. Kampparin kyl\xc3\xa4st\xc3\xa4 V\xc3\xa4h\xc3\xa4ntalon eli Villamon perint\xc3\xb6tila. 1870-luvulla yhdistettiin Paavolan tilat Velkalan kyl\xc3\xa4st\xc3\xa4. Paavola ja Aateli olivat s\xc3\xa4teri peruutuksen j\xc3\xa4lkeen m\xc3\xa4\xc3\xa4r\xc3\xa4tty Knuutilan tilan augmenteiksi, jotka kartanon omistaja oli ostanut vuonna 1759._NEWLINE_1910-luvulla puolestaan yhdistettiin Vahoisten kyl\xc3\xa4n Vehmaisten perint\xc3\xb6tila ja kolmas osa Urjalankyl\xc3\xa4n Perttulan perint\xc3\xb6tilasta. Osa maasta kuului Oy Isosuo AB:lle, jonka omistaja kartanon omistaja oli.\n_START_SECTION_\nHistoria vuoteen 1945\n_START_PARAGRAPH_\nKartanossa ei viel\xc3\xa4 1700-luvulla ollut lainkaan torppia, mutta niit\xc3\xa4 oli 1800-luvulla 19 ja 49 vuonna 1900. Tilasta on vuoden 1918 maanvuokrauslain nojalla erotettu 72 torppaa ja 21 m\xc3\xa4kitupaa, yhteens\xc3\xa4 2\xc2\xa0366 ha maata._NEWLINE_Kokonaispinta-ala vuonna 1945 oli 5\xc2\xa0989 ha, josta peltoa 756 ha ja viljelty\xc3\xa4 laidunta 102 ha. Hevosia oli 68 ja ay-rotuisia lehmi\xc3\xa4 184. Maatalouden erikoisalana sianhoito (yorkshire-siansiitoskeskus)._NEWLINE_Kartanossa oli 1940-luvulla raamisaha, meijeri, tiilitehdas, s\xc3\xa4hk\xc3\xb6laitos, mylly ja T\xc3\xa4hk\xc3\xa4-viljankuivaamo. Aikaisemmin tilalla oli oma viinanpolttimo._NEWLINE_Ensimm\xc3\xa4inen itseliikkuva leikkuupuimuri oli vuonna 1939 hankittu, s\xc3\xa4kityslaitteella varusteltu Massey-Harris MH 20. Kone toimitettiin Urjalan rautatieasemalle, josta se ajettiin tilalle. Sill\xc3\xa4 puitiin ensimm\xc3\xa4isen\xc3\xa4 Vehn\xc3\xa4\xc3\xa4 Velkalassa. _NEWLINE_Kartanolla oli oma lentokentt\xc3\xa4 Kikurinj\xc3\xa4rven Etel\xc3\xa4p\xc3\xa4\xc3\xa4ss\xc3\xa4 Halkivahantien varrella. K\xc3\xa4yt\xc3\xb6st\xc3\xa4 pois j\xc3\xa4\xc3\xa4neen lentokent\xc3\xa4n kiitoradan pituus on 550 metri\xc3\xa4, ja se erottuu maastossa edelleenkin.\n_START_SECTION_\nP\xc3\xa4\xc3\xa4rakennus\n_START_PARAGRAPH_\nVanhin p\xc3\xa4\xc3\xa4rakennus, josta varmoja tietoja olemassa, on G\xc3\xb6ran N\xc3\xb6tebomin rakennuttama. Kyseinen rakennus oli viel\xc3\xa4 olemassa vuonna 1694, jolloin majuri Brunow rakennutti uuden ja suuremman p\xc3\xa4\xc3\xa4rakennuksen. Rakennus oli katettu italialaisella kaksinkertaisella katolla, jota nykyisin kutsutaan s\xc3\xa4terikatoksi. Erikseen oli keitti\xc3\xb6- ja pakaritupa sek\xc3\xa4 palvelusv\xc3\xa4en asuinrakennus ja luhtiaitta. Kaikki rakennukset tuhoutuivat tulipalossa huhtikuussa 1706. Niiden sijaintipaikasta ei ole varmaa tietoa. Tuhoutunut p\xc3\xa4\xc3\xa4rakennus todenn\xc3\xa4k\xc3\xb6isesti korvattiin uudella isonvihan alkupuolella, ennen kuin miehitys tyrehdytti rakennustoiminnan kokonaan._NEWLINE_Naucl\xc3\xa9rin p\xc3\xa4\xc3\xa4rakennus_NEWLINE_Enok Naucl\xc3\xa9r h\xc3\xa4vitti 1700-luvun alkupuolella rakennetun p\xc3\xa4\xc3\xa4rakennuksen ja pystytti tilalle uuden hirsirakennuksen 1735. Se muodosti kartanon p\xc3\xa4\xc3\xa4rakennuksen perusosan, jota my\xc3\xb6hemmin laajennettiin useampaan otteeseen. Kyseinen rakennus tuhoutui irtaimistoineen tulipalossa 27. tammikuuta 1972. Rakennuksen alkuper\xc3\xa4isest\xc3\xa4 ulkon\xc3\xa4\xc3\xb6st\xc3\xa4 ei ole varmuutta, mutta se oli todenn\xc3\xa4k\xc3\xb6issti kaksikerroksinen._NEWLINE_Magnus von Wrightin vuonna 1867 tekem\xc3\xa4n maalauksen mukaan siin\xc3\xa4 oli jyrkk\xc3\xa4 satulakatto. 1830-luvulla rakennukseen lis\xc3\xa4ttiin p\xc3\xa4\xc3\xa4tyihin pulpettikattoiset siipiosat. Klassinen ulkomuoto syntyi kivijalasta kattolistaan ulottuvilla pilastereilla._NEWLINE_It\xc3\xa4fasadin pilarivilpola altaineen ja l\xc3\xa4nsifasadin risaliittimainen porrashuone lis\xc3\xa4ttiin vuonna 1894. Samalta ajalta olivat l\xc3\xa4nsifasadin goottilaistyyliset ikkunaruudut. Katto uusittiin vuonna 1900 V. Andersenin piirusten mukaan ja siit\xc3\xa4 tehtiin p\xc3\xa4ist\xc3\xa4 viistetty mansardikatto. Rakennuksen ulkon\xc3\xa4k\xc3\xb6\xc3\xa4 ehostettiin vuonna 1912. P\xc3\xa4\xc3\xa4rakennuksessa oli 12 huonetta alhaalla ja 8 ylh\xc3\xa4\xc3\xa4ll\xc3\xa4. Sisustukseltaan se oli 1700-luvun puoliv\xc3\xa4list\xc3\xa4 tyypillinen herraskartano._NEWLINE_Nykyinen p\xc3\xa4\xc3\xa4rakennus_NEWLINE_Nykyinen kivimuuriksi nimitetty p\xc3\xa4\xc3\xa4rakennus on rakennettu edellisen p\xc3\xa4\xc3\xa4rakennuksen pohjoispuolella olevalle kukkulalle vuonna 1830. Se oli aluksi yksi kerroksinen puutarharakennus, joka korotettiin toisella kerroksela vuonna 1911. Se k\xc3\xa4sitt\xc3\xa4\xc3\xa4 nykyisin 14 huonetta.\n_START_SECTION_\nTalousrakennukset\n_START_PARAGRAPH_\nTalouspihan rakennuksiin kuuluvat muun muassa tiilinen 36 hevosen talli vuodelta 1896 ja vuonna 1815 rakennettu 80 lehm\xc3\xa4n kivijalkanavetta sek\xc3\xa4 tiilinen 1912 valmistunut 40 karsinan sikala. Muita rakennuksia ovat 1800-luvun lopulta per\xc3\xa4isin oleva puutarhurin asuinrakennus, punainen pirttirakennus sek\xc3\xa4 nykyisen p\xc3\xa4\xc3\xa4rakennuksen vieress\xc3\xa4 oleva puinen konttorirakennus._NEWLINE_Kartano osti Urjalan seurakunnan entisen pappilan tontteineen vuonna 1963. Se on nykyisin kartanon ty\xc3\xb6ntekij\xc3\xb6iden asuntolana.\n_START_SECTION_\nHyl\xc3\xa4ttyj\xc3\xa4 rakennuksia\n_START_PARAGRAPH_\nKartanolla on lukuisia k\xc3\xa4yt\xc3\xb6st\xc3\xa4 poistuneita ja hyl\xc3\xa4ttyj\xc3\xa4 entisi\xc3\xa4 tuotantorakennuksia. N\xc3\xa4ist\xc3\xa4 merkitt\xc3\xa4vimm\xc3\xa4t sijaitsevat Laurilan sivutilalla kehrolla, jossa on entisen talouskeskuksen rakennuskokonaisuus. Huomattavin n\xc3\xa4ist\xc3\xa4 on 1970-luvulla k\xc3\xa4yt\xc3\xb6st\xc3\xa4 poistunut suuri kivinavetta ja hirsinen p\xc3\xa4\xc3\xa4rakennus.\n_START_SECTION_\nPuutarha\n_START_PARAGRAPH_\nKartanon englantilaistyylisen puiston on suunnitellut puutarhamestari O. R. Gauffin vuonna 1878. Se edusti alun perin ranskalaista barokkihenke\xc3\xa4, josta on j\xc3\xa4ljell\xc3\xa4 1855-luvulla istutettu lehmuskuja.\n_START_SECTION_\nMets\xc3\xa4talous\n_START_PARAGRAPH_\nOma mets\xc3\xa4nhoitaja ja kaksi mets\xc3\xa4nvartijaa vuoteen 2018 asti. Laadittu ensimm\xc3\xa4inen mets\xc3\xa4nhoitosuunnitelma vuonna 1910, jonka mukaan hoidettu kartanon havumetsi\xc3\xa4, istutettu 158,78 ha ja kylvetty 205,8 ha vuoteen 1932 menness\xc3\xa4.\n_START_SECTION_\nKirjasto, taidekokoelma ja muu antiikki\n_START_PARAGRAPH_\nTulipalossa vuonna 1972 tuhoutunut taidekokoelma oli p\xc3\xa4\xc3\xa4osin sijoitettu p\xc3\xa4\xc3\xa4rakennuksen kirjastoon, ja siihen kuului 28 teosta. Muotokuvat olivat ruokasalissa._NEWLINE_Kokoelmaan kuului Lindhin, Edelfeltin, Sparren, Simbergin, Jodeikon, Levitskin ja Tshurin t\xc3\xb6it\xc3\xa4. Kirjaston barokkimallinen kalusto oli tehty kartanossa 1800-luvulla. Kirjakokoelmaan kuului 2\xc2\xa0500 nidosta, joista 150 kappaletta oli vanhaa englantilaista kirjallisuutta. Vanhin teos oli latinankielinen raamattu vuodelta 1591. Perheraamuttu puolestaan oli vuodelta 1707._NEWLINE_Kartanossa on maailman vanhimpiin kuuluva saksalaisen Gottlieb Daimlerin vuonna 1885 suunnittelema Daimler-merkkinen polttomoottorik\xc3\xa4ytt\xc3\xb6inen venemoottori "Grandfather clock". Sen teho on 1,1 hv ja iskutilavuus 462\xc2\xa0cm\xc2\xb3. Moottori toimitettiin kartanoon vuonna 1888, ja se l\xc3\xb6ydettiin k\xc3\xa4ytt\xc3\xb6kuntoisena vuonna 2009. Moottori asennettiin suureen puuveneeseen, ja sill\xc3\xa4 oli tarkoitus tehd\xc3\xa4 kirkkomatkoja Kortej\xc3\xa4rvell\xc3\xa4, mutta vene upposi kolmannella matkalla. Vene ja moottori pelastettiin, moottori j\xc3\xa4i s\xc3\xa4ilytykseen liiteriin 120 vuodeksi. Se oli esill\xc3\xa4 Helsingin venen\xc3\xa4yttelyss\xc3\xa4 vuonna 2010.\n_START_SECTION_\nKulttuuriymp\xc3\xa4rist\xc3\xb6\n_START_PARAGRAPH_\nHonkolan kartano oli V\xc3\xa4in\xc3\xb6 Linnan T\xc3\xa4\xc3\xa4ll\xc3\xa4 Pohjant\xc3\xa4hden alla -romaanitrilogian kartanon esikuvana. V\xc3\xa4in\xc3\xb6 Linnan \xc3\xa4iti oli ty\xc3\xb6ss\xc3\xa4 kartanossa, ja Linna itse oli kartanon ty\xc3\xb6miehen\xc3\xa4 ennen kuin h\xc3\xa4n muutti 18-vuotiaana Tampereelle. My\xc3\xb6s kirjailija Runar Schildt on asunut jonkin aikaa Honkolan kartanon alueella, ja kirjailija Sirkka Turkka kirjoitti vuonna 1986 Finlandia-palkinnon saaneen runokokoelmansa Tule takaisin, Pikku Sheba ollessaan kartanon tallimestarina._NEWLINE_T\xc3\xa4\xc3\xa4ll\xc3\xa4 Pohjant\xc3\xa4hden alla -romaanissa punaiset murhaavat kartanon paronin vuoden 1918 sis\xc3\xa4llissodan aikana. Honkolan is\xc3\xa4nt\xc3\xa4, kihlakunnantuomari ja valtiop\xc3\xa4iv\xc3\xa4mies Elis Furuhjelm (1862\xe2\x80\x931918) joutui punaisten ampumaksi 15. huhtikuuta 1918. H\xc3\xa4nen samassa kartanossa asunut veljens\xc3\xa4, everstiluutnantti Otto Furuhjelm (1861\xe2\x80\x931918) oli ammuttu kolme p\xc3\xa4iv\xc3\xa4\xc3\xa4 aiemmin. Elis Furuhjelmin poika Robert Furuhjelm (1903\xe2\x80\x931975) kielt\xc3\xa4ytyi lukemasta Linnan romaania sen ilmestytty\xc3\xa4. Yrj\xc3\xb6 Varpion mukaan Linna sai paronin hahmoon innoitusta l\xc3\xa4hinn\xc3\xa4 P. E. Svinhufvudin muistelmissaan kuvaamasta isois\xc3\xa4st\xc3\xa4\xc3\xa4n, mutta hahmon suomen kielen taidottomuus saattaa viitata Honkolan aiempaan is\xc3\xa4nt\xc3\xa4\xc3\xa4n, amiraali Hampus Furuhjelmiin.'